**Ministru kabineta noteikumu projekta „Noteikumi par izpildu darbību veikšanai nepieciešamajiem izdevumiem” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2013. gada 27. jūnijā Satversmes tiesa pasludināja spriedumu lietā Nr. 2012-22-0103 „Par Civilprocesa likuma 567. panta trešās daļas, ciktāl tā neparedz zvērināta tiesu izpildītāja amata atlīdzības segšanu no valsts budžeta gadījumos, kad piedzinējs ir atbrīvots no sprieduma izpildes izdevumu samaksas, atbilstību Latvijas Republikas Satversmes 107. pantam un Ministru kabineta 2011. gada 30. augusta noteikumu Nr. 670 „Noteikumi par izpildu darbību veikšanai nepieciešamo izdevumu apmēru un to maksāšanas kārtību” 8., 9., 10., 11. un 12. punkta atbilstību Latvijas Republikas Satversmes 64. un 105. pantam”.  Lietā Satversmes tiesa atzina, ka apstrīdētā Civilprocesa likuma norma atbilst Satversmes 64. un 105. pantam. Savukārt apstrīdētās Ministru kabineta 2011. gada 30. augusta noteikumu Nr. 670 „Noteikumi par izpildu darbību veikšanai nepieciešamo izdevumu apmēru un to maksāšanas kārtību” (turpmāk – MK noteikumi Nr. 670) normas (8., 9., 10., 11. un 12. punkts) atzītas par neatbilstošām Latvijas Republikas Satversmes 64. un 105. pantam un spēkā neesošām no 2014. gada 1. janvāra.  Spriedumā tiesa atzina, ka Ministru kabinets ir rīkojies ārpus tam sniegtā pilnvarojuma robežām. Civilprocesa likums neparedz Ministru kabineta tiesības paredzēt atšķirīgu izpildu darbību veikšanai nepieciešamo izdevumu apmēru atkarībā no tā, vai attiecīgos izdevumus maksā piedzinējs, vai arī tie tiek segti no valsts budžeta līdzekļiem. Tādējādi saskaņā ar spēkā esošām Civilprocesa likuma normām zvērināti tiesu izpildītāji ir tiesīgi saņemt izpildu darbību veikšanai nepieciešamos izdevumus vienādā apmērā, neatkarīgi no tā, vai tos maksā piedzinējs, vai arī tie tiek segti no valsts budžeta līdzekļiem.  2013. gada 5. decembrī Saeima otrajā lasījumā pieņēma likumprojektu „Grozījumi Civilprocesa likumā” (reģistrācijas Nr. 966/Lp11), ar kuru cita starp Civilprocesa likuma 567. panta trešajā daļā tiks noteikts, ka gadījumos, kad piedzinējs ir atbrīvots no sprieduma izpildes izdevumu samaksas, no valsts budžeta līdzekļiem zvērinātam tiesu izpildītājam tiek izmaksāta kompensācija ar izpildu darbību veikšanu radušos izdevumu segšanai. Vienlaikus minētā panta ceturtajā daļā Ministru kabinetam noteiktais deleģējums tiks paplašināts, paredzot, ka Ministru kabinets cita starp nosaka kārtību kompensācijas apmēra noteikšanai un izmaksāšanai gadījumos, kad piedzinējs ir atbrīvots no sprieduma izpildes izdevumu samaksas zvērinātam tiesu izpildītājam. Likumprojekta spēkā stāšanās paredzēta 2014. gada 1. janvārī.  Ņemot vērā minēto, nepieciešams izdot Ministru kabineta noteikumus, kas atbilstu likumprojekta „Grozījumi Civilprocesa likumā” (reģistrācijas Nr. 966/Lp11) otrajā lasījumā atbalstītajam Civilprocesa likuma 567. panta ceturtajā daļā ietvertajam deleģējumam, paredzot Ministru kabineta noteikumu spēkā stāšanos vienlaikus ar grozījumiem Civilprocesa likuma 567. pantā. |
| 2. | Pašreizējā situācija un problēmas | Civilprocesa likuma 567. panta otrajā daļā likumdevējs ir izsmeļoši uzskaitījis gadījumus, kuros piedzinējs ir atbrīvots no sprieduma izpildes izdevumu samaksas zvērinātam tiesu izpildītājam, proti:  1) prasībās par darba samaksas piedziņu un citiem prasījumiem, kas izriet no darba vai dienesta tiesiskajām attiecībām vai ir ar tām saistīti;  2) prasībās, kas izriet no personiskiem aizskārumiem, kuru dēļ radies sakropļojums vai cits veselības bojājums vai iestājusies personas nāve;  3) prasībās par uzturlīdzekļu piedziņu;  4) gadījumos, kad piedziņa izdarāma valsts ienākumos;  5) gadījumos, kad persona no tiesas izdevumu samaksas atbrīvota ar tiesas lēmumu, — pilnībā vai daļēji atbilstoši tiesas lēmumam.  Civilprocesa likuma 567. panta trešā daļa noteic, ka gadījumos, kad piedzinējs ir atbrīvots no sprieduma izpildes izdevumu samaksas, izpildu darbību veikšanai nepieciešamie izdevumi tiek segti no valsts budžeta līdzekļiem.  Šobrīd kārtību, kādā minētajos gadījumos zvērinātiem tiesu izpildītājiem no valsts budžeta līdzekļiem tiek segti izpildu darbību veikšanai nepieciešamie izdevumi, nosaka MK noteikumi Nr. 670. Ņemot vērā apstākli, ka ar Satversmes tiesas spriedumu lietā Nr. 2012-22-0103 MK noteikumu Nr. 670 8., 9., 10., 11. un 12. punkts atzīts par neatbilstošu Latvijas Republikas Satversmes 64. un 105. pantam un spēkā neesošu no 2014. gada 1. janvāra, nepieciešams nodrošināt jaunu regulējumu kārtībai, kādā zvērinātiem tiesu izpildītājiem tiek izmaksāti valsts budžeta līdzekļi izpildu darbību veikšanai nepieciešamo izdevumu segšanai.  Ņemot vērā apstākli, ka ar likumprojektu „Grozījumi Civilprocesa likumā” (reģistrācijas Nr. 966/Lp11) tiek grozīts Civilprocesa likuma 567. panta ceturtajā daļā Ministru kabinetam noteiktais deleģējums, MK noteikumi Nr. 670 ir jāizdod no jauna. |
| 3. | Saistītie politikas ietekmes novērtējumi un pētījumi | Ministru kabineta noteikumu projekts šo jomu neskar. |
| 4. | Tiesiskā regulējuma mērķis un būtība | Ministru kabineta noteikumu projekts atbilstoši likumprojektā „Grozījumi Civilprocesa likumā” (reģistrācijas Nr. 966/Lp11) ietvertajam deleģējumam paredz noteikt finansēšanas modeli, atbilstoši kuram izpildu darbību veikšanai nepieciešamo izdevumu segšanai izpildu lietās, kurās piedzinējs saskaņā ar likumu ir atbrīvots no sprieduma izpildes izdevumu samaksas, Tieslietu ministrija no tai šim mērķim paredzētā finansējuma zvērinātam tiesu izpildītājam par katru zvērināta tiesu izpildītāja iecirkni, kurā tas pastāvīgi veic amata pienākumus, izmaksā finansējumu kompensācijas veidā.  Tieslietu ministrija un Latvijas Zvērinātu tiesu izpildītāju padome, izvērtējot vairākus iespējamos risinājuma variantus, ir panākusi vienošanos par MK noteikumos Nr. 670 paredzētā finansēšanas modeļa saglabāšanu. Proti, atbilstoši Ministru kabineta noteikumu projektam izpildu lietās, kurās piedzinējs saskaņā ar likumu ir atbrīvots no sprieduma izpildes izdevumu samaksas, izpildu darbību veikšanai nepieciešamo izdevumu segšanai Tieslietu ministrija no ministrijai šim mērķim īpaši paredzēta finansējuma reizi mēnesī Ministru kabineta noteikumu projektā noteiktajā kārtībā un apmērā izmaksā zvērinātam tiesu izpildītājam kompensāciju par katru zvērināta tiesu izpildītāja iecirkni, kurā tas pastāvīgi veic amata pienākumus.  Ievērojot valsts budžeta līdzekļu piešķiršanas mērķi (radušos izdevumu segšana konkrētās izpildu lietu kategorijās), atzīstams, kad kā taisnīgākais kompensācijas izmaksas apmēra noteikšanas kritērijs ir saglabājams zvērināta tiesu izpildītāja lietvedībā esošo izpildu lietu, kurās piedzinēji ir atbrīvoti no sprieduma izpildes izdevumu samaksas, skaits.  Ņemot vērā minēto, Ministru kabineta noteikumu projekts paredz šādu zvērinātam tiesu izpildītājam izmaksājamās kompensācijas apmēra noteikšanas kārtību:  1. Katru gadu reizi ceturksnī, proti, līdz katra gada aprīļa, jūlija, oktobra un janvāra mēneša piecpadsmitajam datumam, Tieslietu ministrija aprēķina kompensācijas apmēra bāzi, kārtējā ceturksnī Tieslietu ministrijas budžetā šim mērķim pieejamo valsts budžeta līdzekļu apmēru izdalot ar iepriekšējā ceturksnī visos zvērinātu tiesu izpildītāju iecirkņos izpildei iesniegto izpildu dokumentu kopējo skaitu izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam. Tādējādi nosakot kārtējā ceturksnī Tieslietu ministrijas budžetā pieejamo valsts budžeta līdzekļu apmēru, kāds var tikt izmaksāts izpildu darbību veikšanai nepieciešamo izdevumu segšanai vienā izpildu lietā.  2. Par katru iecirkni mēnesī izmaksājamo kompensācijas apmēru iegūst, pieejamo valsts budžeta līdzekļu apmēru, kāds var tikt izmaksāts izpildu darbību veikšanai nepieciešamo izdevumu segšanai vienā izpildu lietā, sareizinot ar iepriekšējā ceturksnī konkrētajā zvērināta tiesu izpildītāja iecirknī reģistrēto izpildu lietu, kurās saskaņā ar likumu piedzinējs ir atbrīvots no sprieduma izpildes izdevumu samaksas, skaitu.  Šādā veidā tiek nodrošināts, ka valsts budžeta līdzekļu finansējums tiek nodrošināts ikvienam zvērinātam tiesu izpildītājam, kuram jāveic izpildu darbības lietās, kurās piedzinēji ir atbrīvoti no sprieduma izpildes izdevumu samaksas, vienlaikus saglabājot finansējuma piešķiršanas mērķa īstenošanu un nodrošinot, ka attiecīgi lielāku finansējumu no valsts budžeta līdzekļiem izmaksā zvērinātiem tiesu izpildītājiem, kuru lietvedībā ir skaitliski vairāk šādu kategoriju izpildu lietas.  Saskaņā ar Ministru kabineta noteikumu projektu kompensācija par katru zvērināta tiesu izpildītāja iecirkni tiek izmaksāta reizi mēnesī. Taču, prognozējot, ka viena mēneša ietvaros katrā zvērināta tiesu izpildītāja iecirknī ievesto Civilprocesa likuma 567. panta otrajā daļā noteikto izpildu lietu skaits būtiski nevarētu mainīties, izmaksājamās kompensācijas apmēra pārskatīšana noteikta reizi ceturksnī.  Saskaņā ar Ministru kabineta noteikumu projektu katram zvērināta tiesu izpildītāja iecirknim izmaksājamās kompensācijas apmēru aprēķina Tieslietu ministrija un katru mēnesi līdz piecpadsmitajam datumam zvērinātu tiesu izpildītāju iecirkņiem izmaksājamo kompensāciju pārskaita no valsts budžeta šim mērķim paredzētajiem līdzekļiem Latvijas Zvērinātu tiesu izpildītāju padomes norādītajā kredītiestādes kontā. Savukārt Latvijas Zvērinātu tiesu izpildītāju padome pārskaita katram zvērināta tiesu izpildītāja iecirknim piekrītošo kompensāciju uz zvērināta tiesu izpildītāja norādīto kontu.  Ministru kabineta noteikumu projektā paredzētā zvērinātiem tiesu izpildītājiem izmaksājamā kompensācija nav apliekama ar pievienotās vērtības nodokli, jo kompensācijas izmaksa nav samaksa par zvērināta tiesu izpildītāja sniegtu pakalpojumu Pievienotās vērtības nodokļa likuma 5. panta pirmās daļas 2. punkta izpratnē, bet gan kompensējoša rakstura maksājums ar mērķi daļēji atlīdzināt izpildes nodrošināšanā zvērināta tiesu izpildītāja ieguldītos līdzekļus.  Ar Ministru kabineta noteikumu projektu paredzēts, ka informāciju par zvērinātu tiesu izpildītāju lietvedībā esošām izpildu lietām, kurās piedzinēji ir atbrīvoti no sprieduma izpildes izdevumu samaksas, apkopo un Tieslietu ministrijā iesniedz Latvijas Zvērinātu tiesu izpildītāju padome.  Lai nodrošinātu maksimāli precīzus kompensācijas apmēra aprēķināšanai nepieciešamos izejas datus, Ministru kabineta noteikumu projektā paredzēts, ka datus par iepriekšējā ceturksnī katrā zvērināta tiesu izpildītāja iecirknī atsevišķi un visos iecirkņos kopā izpildē reģistrēto Civilprocesa likuma 567. panta otrajā daļā noteikto izpildu lietu skaitu automatizēti iegūst no Izpildu litu reģistra datiem.  Dažādu ar reģistra darbības nodrošināšanu saistītu tehnisku iemeslu dēļ Izpildu lietu reģistru šobrīd vēl neizmanto visi zvērinātu tiesu izpildītāju iecirkņi. Līdz ar to Izpildu lietu reģistru kā datu avotu Ministru kabineta noteikumu projektā paredzētās kompensācijas apmēra noteikšanai pagaidām nav iespējams izmantot attiecībā uz visiem tiesu izpildītājiem.  Ministru kabineta noteikumu projekts šādā gadījumā paredz, ka datus par zvērināta tiesu izpildītāja iecirkni Latvijas Zvērinātu tiesu izpildītāju padome apkopo, ņemot vērā zvērināta tiesu izpildītāja, kurš konkrētajā iecirknī pastāvīgi veic amata pienākumus, rakstiski iesniegtu informāciju par iepriekšējā ceturksnī iecirknī izpildei iesniegto izpildu dokumentu skaitu izpildu lietās, kurās saskaņā ar likumu piedzinējs ir atbrīvots no sprieduma izpildes izdevumu samaksas zvērinātam tiesu izpildītājam. Minēto informāciju zvērināts tiesu izpildītājs apkopo un iesniedz Latvijas Zvērinātu tiesu izpildītāju padomē attiecīgi līdz katra gada janvāra, aprīļa, jūlija un oktobra piektajam datumam.  Ministru kabineta noteikumu projektā summas *euro* valūtā norādītas apmērā, kāds noteikts Ministru kabineta 2013. gada 5. novembra noteikumos Nr. 1261 „Grozījumi Ministru kabineta 2011. gada 30. augusta noteikumos Nr. 670 „Noteikumi par izpildu darbību veikšanai nepieciešamo izdevumu apmēru un to maksāšanas kārtību””, kas izdoti saistībā ar *euro* ieviešanu Latvijā.  Ar Ministru kabineta noteikumu projektu netiek pārskatītas un grozītas MK noteikumu Nr. 670 normas, kas nosaka izpildu darbību veikšanai nepieciešamo izdevumu apmēru un to maksāšanas kārtību, kā arī ar nolēmuma izpildes nodrošināšanu saistīto izdevumu apmēru un maksāšanas kārtību lietās par bērna nogādāšanu atpakaļ uz valsti, kurā ir viņa dzīvesvieta, tās saglabājot šobrīd spēkā esošajā redakcijā. |
| 5. | Projekta izstrādē iesaistītās institūcijas | Tieslietu ministrija un Latvijas Zvērinātu tiesu izpildītāju padome. |
| 6. | Iemesli, kādēļ netika nodrošināta sabiedrības līdzdalība | Nav attiecināms. |
| 7. | Cita informācija | Nav. |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Ministru kabineta noteikumu projekts ir attiecināms uz šādām mērķa grupām:  1) zvērināti tiesu izpildītāji;  2) jebkura fiziska vai juridiska persona, kura iesniedz zvērinātam tiesu izpildītājam piespiedu izpildei izpildu dokumentu (piedzinēji) vai pret kuru sprieduma izpildes nolūkā tiek vērsti piespiedu izpildes līdzekļi (parādnieki). |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Ministru kabineta noteikumu projekts šo jomu neskar. |
| 3. | Tiesiskā regulējuma finansiālā ietekme | Sakarā ar Ministru kabineta noteikumu projektā noteikto valsts budžeta līdzekļu izmaksas modeli, visiem zvērinātiem tiesu izpildītājiem tiks nodrošināta atbilstoši valsts budžetā šim mērķim pieejamajiem resursiem ar sprieduma izpildi saistīto izdevumu kompensēšana tajās izpildu lietās, kurās piedzinēji ir atbrīvoti no sprieduma izpildes izdevumu samaksas un to ieturēšana nav iespējama no parādniekiem.  Ministru kabineta noteikumu projektā ietvertās normas attiecībā uz atsevišķu izpildu darbību veikšanai nepieciešamo izdevumu atlīdzināšanas apmēru saglabātas tādas, kādas noteiktas MK noteikumos Nr. 670. Tādējādi Ministru kabineta noteikumu projekts neietekmē kopējās sprieduma izpildes izmaksas izpildu lietu dalībniekiem. |
| 4. | Tiesiskā regulējuma nefinansiālā ietekme | Ministru kabineta noteikumu projekts šo jomu neskar. |
| 5. | Administratīvās procedūras raksturojums | Ministru kabineta noteikumu projekts paredz mainīt kārtību, kādā Tieslietu ministrija aprēķina zvērinātiem tiesu izpildītājiem no valsts budžeta līdzekļiem ar sprieduma izpildi saistīto izdevumu segšanai izmaksājamo kompensāciju.  Ministru kabineta noteikumu projekts paredz, ka katram zvērinātam tiesu izpildītājam piešķiramā finansējuma apmēru nosaka Tieslietu ministrija, pamatojoties uz Latvijas Zvērinātu tiesu izpildītāju padomes reizi ceturksnī apkopotiem un Tieslietu ministrijā iesniegtiem statistikas datiem par zvērinātu tiesu izpildītāju lietvedībā pārskata periodā reģistrētām izpildu lietām, kurās piedzinēji ir atbrīvoti no sprieduma izpildes izdevumu samaksas. |
| 6. | Administratīvo izmaksu monetārs novērtējums | Ministru kabineta noteikumu projekts šo jomu neskar. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2014.gads** | | Turpmākie trīs gadi (tūkst. *euro*) | | |
| 2015.gads | 2016.gads | 2017.gads |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 145,6 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 145,6 | 0 | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 145,6 | 0 | 0 | 0 | 0 |
| 2.1. valsts pamatbudžets | 145,6 | 0 | 0 | 0 | 0 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Likumā „Par valsts budžetu 2014.gadam” Tieslietu ministrijas apakšprogrammā 03.05.00 Atlīdzība tiesu izpildītājiem par izpildu darbībām tiesu izpildītāju funkciju nodrošināšanai paredzēts finansējums 145 553 *euro*.  Ministru kabineta noteikumu projekta īstenošana attiecībā uz kompensācijas izmaksu zvērinātiem tiesu izpildītājiem izpildu darbību veikšanai nepieciešamo izdevumu segšanai izpildu lietās, kurās piedzinējs saskaņā ar likumu ir atbrīvots no izpildes izdevumu samaksas, tiks īstenota esošo budžeta līdzekļu ietvaros. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ministru kabineta noteikumu projekta īstenošana tiks nodrošināta esošo budžeta līdzekļu ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Izskatīšanā Saeimā atrodas likumprojekts „Grozījumi Civilprocesa likumā” (reģistrācijas Nr. 966/Lp11), ar kuru cita starp Civilprocesa likuma 567. panta trešajā daļā tiks noteikts, ka gadījumos, kad piedzinējs ir atbrīvots no sprieduma izpildes izdevumu samaksas, no valsts budžeta līdzekļiem zvērinātam tiesu izpildītājam tiek izmaksāta kompensācija ar izpildu darbību veikšanu radušos izdevumu segšanai. Vienlaikus minētā panta ceturtajā daļā Ministru kabinetam noteiktais deleģējums tiks paplašināts, paredzot, ka Ministru kabinets cita starp nosaka kārtību kompensācijas apmēra noteikšanai un izmaksāšanai gadījumos, kad piedzinējs ir atbrīvots no sprieduma izpildes izdevumu samaksas zvērinātam tiesu izpildītājam.  2013. gada 5. decembrī Saeima minēto likumprojektu pieņēma otrajā lasījumā Likumprojekta spēkā stāšanās paredzēta 2014. gada 1. janvārī. |
| 2. | Cita informācija | Ministru kabineta noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Noteikumu projekta izstrādes gaitā veiktas konsultācijas ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija. |
| 2. | Sabiedrības līdzdalība projekta izstrādē | Noteikumu projekta izstrādes laikā ar Latvijas Zvērinātu tiesu izpildītāju padomes pārstāvjiem gan organizētas vairākas tikšanās klātienē, gan arī veikta viedokļu saskaņošana sarakstes formā, lai vienotos par atbilstošāko risinājumu kārtībai, kādā zvērinātiem tiesu izpildītājiem no valsts budžeta līdzekļiem kompensējami ar izpildu darbību veikšanu saistītie izdevumi izpildu lietās, kurās piedzinēji no šo izdevumu samaksas ir atbrīvoti. |
| 3. | Sabiedrības līdzdalības rezultāti | Latvijas Zvērinātu tiesu izpildītāju padomes izteiktie ierosinājumi attiecībā uz kompensācijas apmēra noteikšanai piemērojamajiem kritērijiem, kompensācijas aprēķināšanas un izmaksāšanas kārtību ņemti vērā.  Vienlaikus Latvijas Zvērinātu tiesu izpildītāju padome pauda nostāju, ka Ministru kabineta noteikumu projektā paredzētais risinājums, proti, valsts budžeta līdzekļu izmaksa kompensācijas veidā, saglabājot budžeta finansējumu esošajā apmērā, pieļaujams vienīgi gadījumā, ja netiek paplašināts to personu loks, kuras saskaņā ar procesuālajām tiesību normām ir atbrīvotas no sprieduma izpildes izdevumu samaksas zvērinātam tiesu izpildītājam. |
| 4. | Saeimas un ekspertu līdzdalība | Ministru kabineta noteikumu projekts šo jomu neskar. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija un Latvijas Zvērinātu tiesu izpildītāju padome. |
| 2. | Projekta izpildes ietekme uz pārvaldes funkcijām | Institūciju funkcijas un uzdevumi ar šo projektu netiek sašaurinātas vai paplašinātas. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms. Tiesību akta izpilde notiks esošo valsts institūciju ietvaros. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Ministru kabineta noteikumu projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Ministru kabineta noteikumu projekts šo jomu neskar. |
| 6. | Cita informācija | Nav. |

Anotācijas V. sadaļa – Ministru kabineta noteikumu projekts šo jomu neskar.

Tieslietu ministrs J.Bordāns

13.12.2013 14:14

2584

E. Timpare

67036829, evija.timpare@tm.gov.lv